CELEX: 52012DC0760
Language: mt
Date: 2012-12-17 00:00:00
Title: RAKKOMANDAZZJONI MILL-KUMMISSJONI LILL-KUNSILL dwar it-tiġdid tal-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO)

|
			
		
		
		52012DC0760
		
			RAKKOMANDAZZJONI MILL-KUMMISSJONI LILL-KUNSILL dwar it-tiġdid tal-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO) /* COM/2012/0760 final */
			
				
		
		
			
			   	RAKKOMANDAZZJONI MILL-KUMMISSJONI
LILL-KUNSILL
dwar it-tiġdid tal-Ftehim bejn
il-Komunità Ewropea tal-Enerġija Atomika (Euratom) u l-Organizzazzjoni
għall-Iżvilupp tal-Enerġija fil-Peniżola Koreana (KEDO)
1.           Daħla
Il-Komunità tal-Euratom ilha membru sħiħ
tal-Organizzazzjoni għall-Iżvilupp tal-Enerġija
fil-Peniżola Koreana (KEDO) mill-1997. L-għan ewlieni tal-KEDO kien
il-forniment ta’ żewġ reatturi nukleari li jużaw l-ilma
ordinarju lid-DPRK (ir-Repubblika Demokratika Popolari tal-Korea - il-Korea ta’
Fuq), bħala parti minn sforzi internazzjonali ta’ nonproliferazzjoni
fil-Peniżola Koreana. Billi d-DPRK naqset milli timplimenta l-obbligi
tagħha tan-nonproliferazzjoni, l-attivitajiet operattivi tal-KEDO
intemmew, u s-segretarjat għalaq fil-31 ta’ Mejju 2007, 12-il sena
wara l-ħolqien tiegħu. Minkejja dan, il-Bord Eżekuttiv tal-KEDO
ddeċieda li ma jtemmx l-organizzazzjoni minnufih, iżda li
jżommha għaddejja fil-forma ta’ kaxxa vojta (qisu sempliċement
skeletru, b'segretarjat impjegat fuq bażi temporanja), sabiex
jippermettilha tiddefendi l-interessi finanzjarji u legali tagħha, kif
ukoll tal-erba' membri tagħha rappreżentati fil-Bord Eżekuttiv
(l-Euratom, il-Ġappun, il-Korea t'Isfel u l-Istati Uniti). 
Inizjalment, ġie stmat li
konklużjoni finali għal dawn il-kwistjonijiet legali u finanzjarji
tkun tista' tinkiseb sal-31 ta’ Mejju 2012. Għaldaqstant,
is-sħubija tal-Komunità kellha ddum sa dik id-data, skont
l-aħħar Ftehim bejn l-Euratom u l-KEDO. Madankollu, billi l-KEDO teħtieġ
iktar żmien biex tiffinalizza l-kwistjonijiet pendenti,
għall-ħarsien kontinwu tal-interessi tal-Komunità, jeħtieġ
li jiġi konkluż Ftehim ġdid bejn il-Euratom u l-KEDO. Għal
dan il-għan, fit-22 ta’ Marzu 2012, il-Kummissjoni ressqet
lill-Kunsill Rakkomandazzjoni għal Deċiżjoni tal-Kunsill li
tawtorizza lill-Kummissjoni tinnegozja t-tiġdid tal-Ftehim bejn l-Euratom
u l-KEDO. Il-Kunsill ħareġ id-direttivi ta’ negozjar
fit-2 ta’ Mejju 2012.
2.           Negozjati
Abbażi tat-test propost mis-servizzi
tal-Kummissjoni, wara d-direttivi ta’ negozjar tal-Kunsill, illum intlaħaq
ftehim ad referendum mal-KEDO dwar it-test mehmuż,
għat-tiġdid tal-Ftehim bejn il-Komunità Ewropea tal-Enerġija
Atomika (Euratom) u l-Organizzazzjoni għall-Iżvilupp
tal-Enerġija fil-Peniżola Koreana (KEDO). Fil-fehma tas-servizzi tal-Kummissjoni,
dan it-test jinkludi d-direttivi ta’ negozjar kollha.
3.           Konklużjoni
Il-Kummissjoni tqis li t-tiġdid
tal-Ftehim bejn il-Komunità Ewropea tal-Enerġija Atomika (Euratom) u
l-Organizzazzjoni għall-Iżvilupp tal-Enerġija fil-Peniżola
Koreana (KEDO), li l-adozzjoni tiegħu qed tiġi proposta, huwa
konformi mad-direttivi ta’ negozjar maħruġin mill-Kunsill
fit-2 ta’ Mejju 2012.
Għaldaqstant,
il-Kummissjoni tirrakkomanda lill-Kunsill li japprova, skont it-tieni paragrafu
tal-Artikolu 101 tat-Trattat li jistabbilixxi l-Komunità Ewropea
tal-Enerġija Atomika, it-tiġdid tal-Ftehim bejn il-Komunità Ewropea
tal-Enerġija Atomika (Euratom) u l-Organizzazzjoni
għall-Iżvilupp tal-Enerġija fil-Peniżola Koreana (KEDO),
mehmuż fl-Anness. 
ANNESS 
FTEHIM BEJN IL-KOMUNITÀ EWROPEA TAL-ENERĠIJA ATOMIKA U
L-ORGANIZZAZZJONI GĦALL-IŻVILUPP TAL-ENERĠIJA FIL-PENIŻOLA
KOREANA
IL-KOMUNITÀ EWROPEA TAL-ENERĠIJA
ATOMIKA,
minn hawn 'il quddiem "il-Komunità", u
L-ORGANIZZAZZJONI
GĦALL-IŻVILUPP TAL-ENERĠIJA FIL-PENIŻOLA KOREANA,
minn hawn ‘il quddiem "il-KEDO",
Billi:
(1)       Il-KEDO twaqqfet skont
il-Ftehim tad-9 ta’ Marzu 1995 dwar it-twaqqif
tal-Organizzazzjoni għall-Iżvilupp tal-Enerġija
fil-Peniżola Koreana, kif emendat
fid-19 ta’ Settembru 1997, bejn il-Gvernijiet tar-Repubblika tal-Korea,
il-Ġappun u l-Istati Uniti tal-Amerika;
(2)       Il-ħames Ftehim
konkluż bejn il-Komunità u l-KEDO skada
fil-31 ta' Mejju 2012;
(3)       Wara d-deċiżjoni
tiegħu li jtemm il-proġett tal-KEDO tar-reatturi nukleari li
jużaw l-ilma ordinarju, u wara d-deċiżjoni tal-2007 li jaqdi
d-dmirijiet tas-Segretarjat bi persunal imnaqqas ħafna u
b'faċilitajiet tal-uffiċċju minimi, fl-2011, il-Bord
Eżekuttiv tal-KEDO ddeċieda li l-KEDO tkompli bl-organizzazzjoni lil
hinn mill-31 ta’ Mejju 2012;
(4)       Kemm il-Komunità u kemm il-KEDO
esprimew ix-xewqa li jkomplu l-kooperazzjoni tagħhom bil-għan li
jimplimentaw it-tmiem tal-proġett tal-LWR, u li jsir ix-xoljiment xieraq
tal-KEDO,
FTIEHMU KIF ĠEJ:
Artikolu 1
Applikazzjoni tad-dispożizzjonijiet
tal-Ftehim ta’ qabel
Sakemm mhux speċifikat mod ieħor f'xi Artikolu hawn
taħt, id-dispożizzjonijiet tal-Ftehim ta' qabel bejn il-Komunità u
l-KEDO, li skada fil-31 ta' Mejju 2012, għandhom
jibqgħu japplikaw skont dan il-Ftehim.
Artikolu 2
Kontribuzzjoni
Komunitarja
Ma għandu jkun hemm l-ebda kontribuzzjoni finanzjarja
mill-Komunità lill-baġit tal-KEDO skont dan il-Ftehim.
Artikolu 3
Tul ta'
żmien
Dan il-Ftehim għandu jiskadi
fil-31 ta' Mejju 2013. Għandu
jiġġedded b'mod awtomatiku kull sena għal perjodu ta’ sena,
sakemm parti ma tinnotifikax lill-parti l-oħra li tixtieq ittemm il-Ftehim
mill-anqas xahar qabel id-data tal-iskadenza tiegħu. Jista' jintemm ukoll
b'effett immedjat wara l-irtirar mill-KEDO minn kwalunkwe Membru ieħor
bħalissa rrappreżentat fil-Bord Eżekuttiv. Il-Ftehim ma
għandux jiġġedded wara l-31 ta’ Mejju 2015.
Artikolu 4
Dħul fis-seħħ
Dan il-Ftehim għandu jidħol fis-seħħ mal-iffirmar
tiegħu mill-Komunità u l-KEDO, u għandu jkun effettiv
mill-1 ta’ Ġunju 2012.
Magħmul fi Brussell fi    (jum ta')            2012, b'żewġ oriġinali
Għall-Komunità Ewropea tal-Enerġija
Atomika
Magħmul f'New York fi............... (jum ta').................. 2012,
b'żewġ oriġinali
Għall-Organizzazzjoni dwar
l-Iżvilupp tal-Enerġija tal-Peniżola Koreana